b'\n_START_ARTICLE_\nStjernebillede\n_START_PARAGRAPH_\nStjernebillede kaldes hvert af de omr\xc3\xa5der som nattehimlen er opdelt i. Stjernebilleder er et praktisk hj\xc3\xa6lpemiddel for astronomer n\xc3\xa5r de \xc3\xb8nsker at fort\xc3\xa6lle omtrent hvor p\xc3\xa5 himmelen en observation er gjort._NEWLINE_I moderne tid inddeles himlen i 88 stjernebilleder med veldefinerede gr\xc3\xa6nser. \xc3\x89t af dem, Slangen, best\xc3\xa5r dog af to adskilte komponenter._NEWLINE_Navnene p\xc3\xa5 de fleste stjernebilleder er fra oldtidens middelhavsomr\xc3\xa5de, og mange er opkaldt efter mytologiske skikkelser. Dog er der en del nyere navne p\xc3\xa5 den sydlige halvkugle, fordi stjernerne var ukendte (for europ\xc3\xa6ere) indtil o. 1500. Mange klare stjerner og andre objekter har navne der afsl\xc3\xb8rer i hvilket stjernebillede de ligger.\n_START_SECTION_\nAndre stjernefigurer\n_START_PARAGRAPH_\nL\xc3\xa6gfolk opererer med andre stjernem\xc3\xb8nstre eller asterismer end de officielle 88 himmelomr\xc3\xa5der astronomer bruger i dag._NEWLINE_Mennesker har altid v\xc3\xa6ret fascineret af at finde figurer p\xc3\xa5 stjernehimlen ligesom de har v\xc3\xa6ret det med skyer. Nogle af disse m\xc3\xb8nstre har overlevet og blevet til "autoriserede" stjernebilleder. Fx ligner Svanen faktisk en svane. Men der er ogs\xc3\xa5 figurer der ikke har fundet astronomernes n\xc3\xa5de._NEWLINE_Karlsvognen er en popul\xc3\xa6r gammel nordisk betegnelse for en del af stjernebilledet Store Bj\xc3\xb8rn. Og der findes ogs\xc3\xa5 andre popul\xc3\xa6re betegnelser for stjernem\xc3\xb8nstre, fx Sommertrekanten der udg\xc3\xb8res af tre stjerner der ligger i henholdsvis \xc3\x98rnen, Svanen og Lyren. En anden popul\xc3\xa6r betegnelse er Orions b\xc3\xa6lte, best\xc3\xa5ende af 3 stjerner i stjernebilledet Orion.\n_START_SECTION_\nStjernebilleder og stjernetegn\n_START_PARAGRAPH_\nEkliptika passerer igennem 13 af de 88 stjernebilleder, nemlig V\xc3\xa6dderen, Tyren, Tvillingerne, Krebsen, L\xc3\xb8ven, Jomfruen, V\xc3\xa6gten, Skorpionen, Slangeholderen, Skytten, Stenbukken, Vandmanden og Fiskene. Bem\xc3\xa6rk at med de gr\xc3\xa6nser som de moderne stjernebilleder har, opdeler dette ekliptika i 13 stykker der ikke er lige lange._NEWLINE_Inden for den traditionelle vestlige udgave af astrologien opererer man derimod med 12 lige store sektioner af dyrekredsen. Disse kaldes stjernetegn og har navne der svarer til stjernebillederne. P\xc3\xa5 grund af pr\xc3\xa6cessionen fra oldtiden til i dag er der dog ikke l\xc3\xa6ngere s\xc3\xa6rlig god overensstemmelse mellem retningerne til stjernebillederne og stjernetegnene.'